Jedan od najtalentiranijih mladih hrvatskih nogometaša, Ante Ćorić, zatražio je transfer iz Dinama, nezadovoljan statusom, minutažom i odnosom trenera i Uprave.

Mladi 18-godišnjak je još u travnju potpisao petogodišnji ugovor te je istaknut kao veliki potencijal i zalog za budućnost, ali izgleda kako je obitelj Ćorić odlučila nogometnu karijeru darovitog dječaka graditi negdje drugdje.

Prvi emotivni post na društvenim mrežama je uklonjen, a u drugom je detaljno objašnjena odluka mladog Ćorića

“Nažalost u životu ponekad ne bude sve onako kako smo zamislili. Igrati za Dinamo je ostvarenje moga sna, kao što bi bilo svakom klincu koji voli nogomet i Dinamo. Iako je Dinamo u meni i ja u njemu izgleda da mu nisam potreban. Ne, nisam ovu odluku donio ishitreno niti iznenada kako pojedini pišu ili kao glavni razlog navode nezadovoljstvo minutažom i neigranje. Mlad sam i sa svojih 18 godina svjestan sam da je veliko igrati u klubu koji osvaja 10 uzastopnih naslova i igra ligu prvaka. Iako u zadnje vrijeme je minutaža sve manja, a koji su razlozi u to ne bih ulazio. Htio bih naglasiti da je prije svega i isključivi razlog ove moje odluke i ne zadovoljstva ODNOS stožera i ljudi u klubu prema meni. Žao mi je zbog cjelokupne situacije, ali kad ti okrenu leđa onda ne preostaje puno izlaza. Što se tiče raznih napisa o mojoj obitelji, ona je jedini i najvredniji izvor moje motivacije kroz život, da uvijek budem što bolji i hvala im što su uvijek uz mene, te podržavaju svaku moju odluku. Dinamo ce uvijek biti moja ljubav, a pun Maksimir moj san. Volim te Dinamo!” (Foto gnkdinamo.hr)